Mazda CX-3: Oulike rakker, maar mark bied beter opsies | Maroela Media
Die Mazda CX-3 (Foto: Mazda)
Daar is in die afgelope 10 jaar min suksesverhale soos dié van Mazda. Dit is al in die vorige dekade besluit dat Mazda heeltemal sou wegbreek van Ford SA. In 2014 het Mazda maar 4 939 eenhede verkoop, en op 1 Oktober 2014 op hul eie voete gestaan en begin alleen handeldryf.
In 2015 het Mazda 9 066 eenhede verkoop, amper dubbel die hoeveelheid van die vorige jaar – en in ŉ mark wat baie swaar gekry het, spreek dit boekdele. In 2016 het Mazda beplan om tussen 11 000 en 12 000 eenhede te verkoop – en hulle het hul teikens oorskry. In ŉ mark waar handelsmerke soos Citroën opgekou en uitgespoeg word, is dit regtig ŉ merkwaardige prestasie.
Mazda se sukses is gedeeltelik te danke aan ŉ sterk produkaanbieding. Ek is gek na die Mazda 2 1.5 diesel en was heel opgewonde oor die sportnutserige CX-3.
Die CX-3 is ŉ aantreklike rakkertjie en volg soos sy stalmaats Mazda se KODO-ontwerpstyl. Effe groter proporsies as die gewone luikrug Mazda 2 gee die CX-3 meer ŉ sportnuts- of kruismodelvoorkoms. Binne die kajuit is daar min verskille tussen die 2 en die CX-3. Uitstekende spesifikasievlakke soos klimaatbeheer, navigasie, Bluetooth, Bose-klankstelsel, sondak, spoedbeheer, kop-op-vertoon (HUD), outomatiese ligte en ruitveërs en leerbekleedsel maak die CX-3 ŉ baie lekker plek om te sit, hoewel hy vir my geensins groter voel binne as die 2 nie – al gee sy proporsies daai indruk. Twee dingetjies wat my pla van die CX-3 is dat die deure nie self sluit as mens wegtrek nie en as jy die vensters “sluit” vir klein vingertjies, kan die voorste passasier ook nie sy venster gebruik nie. Dit moet iets te doen hê met Japannese regulasies, want baie van die Japannese motors is so.
Ritgehalte in die CX-3 is vir my nie so goed soos in die 2 nie. Ons het wel die 2.0 Individual outo op toets gehad, en hy ry op mooi 18 duim-tekkies, maar dit raak bietjie groot vir die klein motor en laat die vering met tye lomp en verward voel. Die Mazda 2 ry op ŉ 16 duim-band, en dit is vir my ŉ beter kombinasie, al lyk dit nie so mooi en sportief soos op die CX-3 nie. Die 2.0 viersilinder-enjin wat Mazda in baie van hul motors gebruik, is vir my nie so goed soos ander enjins wat tans op die mark in dieselfde prysklas beskikbaar is nie. Die enjin klink gespanne teen hoë omwentelinge en voel asmaties teenoor nuwer turbo-aangejaagde opsies. Die tweeliter-viersilinder bied 115 kW en 204 Nm-wringkrag, maar voel nie op enige punt in die toerestrek indrukwekkend nie. Die stiller 1.5-dieselmasjien wat in die 2 te vinde is, is vir my ŉ baie beter enjin – maar is nie in die CX-3 beskikbaar nie.
So, om op te som is die CX-3 vir my ŉ moeilike een. Dit is ŉ mooi motortjie, goed toegerus en ry lekker – maar teen R365 400 is daar beter opsies daar buite. As die Mazda vir jou mooi is, koop die Mazda 2 1.5 DE Hazumi outo, en sit R70 000 terug in jou sak. Buiten die sondak en spoedbeheer is die spesifikasievlakke dieselfde, maar die diesel 2 is ligter op brandstof en ry vir my lekkerder.
CX-3 2.0 Active 115 kW/204 Nm 6.5 l/100 km R284 800
CX-3 2.0 Active outo 115 kW/204 Nm 6.1 l/100 km R302 100
CX-3 2.0 Dynamic 115 kW/204 Nm 6.3 l/100 km R310 700
CX-3 2.0 Dynamic outo 115 kW/204 Nm 6.1 l/100 km R322 700
CX-3 2.0 Individual outo 115 kW/204 Nm 6.1 l/100 km R365 400
CX-3 2.0 Individual Plus outo 115 kW/204 Nm 6.1 l/100 km R380 600
Die reeks word gedek deur ŉ 3 jaar lange/onbeperkte kilometer-diensplan en waarborg. Diensintervalle is elke 15 000 km.
Fiat 500X 1.4T Cross Outo 103 kW/230 Nm 5.7 l/100 km 3 jaar/100 000 km omvattende instandhoudingsplan
3 jaar/100 000 km waarborg R364 900
Jeep Renegade 1.4T Limited Outo 103 kW/230 Nm 5.9 l/100 km 6 jaar/100 000 km omvattende instandhoudingsplan
3 jaar/100 000 km waarborg R435 900
Mini Cooper S Countryman Outo 140 kW/240 Nm 7.5 l/100 km 3 jaar onbeperkte km omvattende instandhoudingsplan
2 jaar onbeperkte km waarborg R413 043
Nissan Juke 1.6T Tekna 140 kW/240 Nm 6.0 l/100 km 3 jaar/90 000 km diensplan
6 jaar/150 000 km waarborg R359 900
Opel Mokka X 1.4 Turbo Cosmo outo 103 kW/200 Nm 6.5 l/100 km
5 jaar/90 000 km diensplan
5 jaar/120 000 km waarborg R368 100
Hierdie segment is vir my ŉ moeilike een. Ek is nie die grootste liefhebber van kruismodelle nie. Ek sou eerder óf ŉ luikrug óf ŉ sportnuts verkies. In die mededingende reekse is daar meer enjinopsies beskikbaar – so ek sou ongelukkig dié keer óf elders soek, óf die Mazda 2 diesel aanskaf.
Dit is darem baaaaie geld om op ‘n kar te betaal. Nee dankie, dan ry ek maar wat ek het. Dit is malligheid wat motor-pryse is.
Wel ek weet nie of ek ook ‘n Jeep (dekmantel Fiat 500) wil he. (Ek het verneem die Fiat se verkope is gestop in SA?) Ook, die Juke raak lank in die tand en die Mini is tipies maar net oorprys, soos BMW – en duur onderhoud?
Dis jammer die handrat CX3 het nie ESP :(
Dit laat die Mokka. (Of top model Ford Ecosport, maar ek sal nie aan Ford raak met ‘n stok nie, uit beginsel. Captur raak ook aan die mark segment – maar Renault se inruilwaarde?)
So kom ons gaan maar vir die Q2 ;)
Basson, Renault se inruil waarde teenoor Mazda……………regrig??????
Wel JB, toe ek so rukkie terug ‘n inruil wou doen, het ‘n PAAR verkoopsmanne my gevra of ek ‘n Franse motor wil inruil, want dan spaar hulle eerder hul energie as om uit te stap om te gaan kyk. Openingsbod was gewoonlik so ~40% van boekie waarde.
Gelukkig het ek Japanese model gehad :)
(Snaaks hulle het niks van Mazda gemeld?)
Ek dink Citroën het al weer onttrek…
Deon Coetzee · 2 jaar gelede
Sjoe, maar die kar kos amper ‘n plaas se prys… :(
Mazda, nie ‘n beter motor nie?
Koop eerder Kuga. R 10 000 tweedehands, of nuut met brandblusser en gratis Uber lidmaatskap. ;-)
Dan is daar nog die Honda H-RV ook.
Wat skryf Kinsey oor onderdele pryse van verslillende modelle?
Het vir meer as 8 jaar Mazdas gery (jare terug se 323’s) en waar dit waarde vir geld en betroubaarheid betref stel ek hulle gelyk aan die Nissan Sentra wat ek lank agterna gery het.Die Sentra was egter ligter op brandstof as die 323’s.Maar om daai pryse vir ‘n Mazda te betaal?Nee wat dan kyk ek eerder na Hyundai of Kia.
Christopher McCreanor · 2 jaar gelede
Mmmmmmm….. Kom ons besin oor Brendon se artikel! Hy praat bog as hy sê die diesel is ligter op “brandstof”! Ek sal so hoop, want jy gaan nie kan ry as jy brandstof in ‘n diesel voertuig gooi nie…!
So ek is nie seker of ons appels met appels vergelyk hier nie Brendon Stainforth? Help my uit of praat ek nou strooi?
Die woord “brandstof” verwys na enige stof wat na energie omgeskakel kan word deur verbranding, byvoorbeeld hout, antrasiet, steenkool en in die geval van voertuie, diesel en petrol. Brandstof is dus nie ‘n sinoniem vir petrol nie, maar wel ‘n versamelnaam vir ‘n groep stowwe wat beide petrol en diesel insluit. In hierdie geval verwys die woord “brandstof” dus na diesel, aangesien dit ‘n dieselvoertuig is.
Jy is 100% reg Phillip !!
Ek koop eerder die Honda se 1.8 HR-V, of selfs die CRV 2.0
Beter as hulle almal saam